FI Euroopan unionin virallinen lehti CE 70/261

(2004/C 70 E/282)

KIRJALLINEN KYSYMYS E-3386/03

esittäjä(t): Concepció Ferrer (PPE-DE) komissiolle

(17. marraskuuta 2003)

Aihe: Kiinan uusi tuotesertifiointijärjestelmä — tulleihin perustumaton kaupan este

Euroopan teollisuutta huolestuttaa suuressa määrin Kiinan uusi tuotesertifiointijärjestelmä, joka tällä hetkellä kattaa 132 tuotetta. Kyseiset tuotteet (sähkölaitteet ja -komponentit, sähkömekaaniset laitteet, maatalouskoneet, ajoneuvojen renkaat ja lateksituotteet) liittyvät jokapäiväiseen elämään ja terveyteen, eläimiin, kasveihin, ympäristönsuojeluun ja kansalliseen turvallisuuteen.

Kiinassa toimiva Euroopan kauppakamari on todennut, että kymmenen tai kaksitoista konttia on jätetty purkamatta, menettelyjä on viivytetty ja teollis- ja tekijänoikeuksiin liittyviin ongelmiin on vedottu uutta järjestelmää käyttöön otettaessa.

Voisiko komissio kertoa, onko asiasta keskusteltu Kiinan kanssa viimeksi pidetyssä bilateraalisessa huippukokouksessa? Mikäli vastaus on kielteinen, mitä komissio aikoo tehdä, jotta voitaisiin poistaa kyseiset tulleihin perustumattomat kaupan esteet ja varmistaa tuotteiden pääsy Kiinan markkinoille oikeudenmukaisin ehdoin?

Erkki Liikasen komission puolesta antama vastaus

(16. joulukuuta 2003)

Komissio tuntee ongelmat, joita Kiinan uuden tuotesertifiointijärjestelmän soveltaminen maahantuontiin Euroopasta aiheuttaa.

Vuoteen 2002 saakka Kiinassa oli käytössä rinnakkain kaksi tuoteturvallisuuteen liittyvää sertifiointi-järjestelmää.

Maailman kauppajärjestön WTO:n puitteissa tekemiensä sitoumusten mukaisesti Kiina yhdisti vuonna 2002 silloiset järjestelmät ottamalla käyttöön yhtenäisen turvasertifiointijärjestelmän CCC:n (China Compulsory Certificate), jota sovellettiin 1. elokuuta 2003 lähtien kaikkiin Kiinan markkinoille tarkoitettuihin tuotteisiin.

CCC-järjestelmää kritisoivat kuitenkin useat ulkomaalaiset yritykset.

Tietoisena uuden järjestelmän jo ennen sen käyttöönottoa aiheuttamista sekaannuksista komissio kiinnitti useaan otteeseen Kiinan viranomaisten huomion aiheeseen. Näiden menettelyjen takia Kiinan viranomaiset päättivät siirtää uuden pakolliseen sertifiointiin perustuvan järjestelmän voimaan astumista alun perin suunnitellusta toukokuun 1. päivästä 2003 elokuun 1. päivään 2003.

Kuukauden kuluttua järjestelmän käyttöönotosta komissio järjesti Pekingissä seminaarin CCC-sertifioinnista yhdessä Kiinan viranomaisten, asianomaisten eurooppalaisten teollisuusjärjestöjen (auto-, kone- ja elektroniikkateollisuus) sekä jäsenvaltioiden sertifiointielinten kanssa. Tällä seminaarilla voitiin kiinnittää Kiinan viranomaisten huomio niihin ongelmiin, joita eurooppalaiset yritykset maassa kohtaavat, ja siellä hahmoteltiin joukko toimintakeinoja niiden ratkaisemiseksi.

Toimintakeinoja tarkastellaan erityistyöryhmässä, jonka yhteisön ja Kiinan viranomaiset ovat perustaneet teollisuustuotteiden säätelyä koskevan kahdenvälisen vuoropuhelun puitteissa. Työryhmän tehtävä on helpottaa sen osoittamista, että tuotteet ovat yhdenmukaisia Kiinassa voimassa olevien turvallisuussääntöjen kanssa, ja kiinalaisten ja eurooppalaisten asiantuntijoiden, mukaan luettuina teollisuuden edustajat, pitäisi kokoontua sen puitteissa useita kertoja tänä vuonna.

Yhteisö esitti kaupan teknisiä esteitä käsittelevälle komitealle hiljattain, 7. marraskuuta 2003, asiakirjan (1), joka koski järjestelmää Kiinan WTO:hon liittymisen yhteydessä tekemien sitoumusten vuosittaiseksi tarkastelemiseksi, ja pyysi sen yhteydessä Kiinan viranomaisilta selvityksiä eurooppalaisten huolenaiheisiin CCC-sertifioinnin osalta.

Komissio haluaa vakuuttaa arvoisalle parlamentin jäsenelle tarkkailevansa tilannetta jatkuvasti mitä tulee Kiinan markkinoille pääsylle asetettaviin ehtoihin yleensä ja CCC-sertifiointijärjestelmän soveltamiseen eurooppalaisiin yrityksiin erityisesti.

(1) Asiakirja G/TBT/W/227, 6. lokakuuta 2003.